Γκάσπαρα Στάμπα

Κασπάρω

συ πηγές μωρή στο θείο βρέφος και το μόλυνες

κι έγινες η χαμένη του αδερφή;

Συ μου φωνάζεις από τ΄αρχαία λάθη;

Σπάγκος που δένει μια ζωή

με ένα φάντασμα

Σαν ουρλιαχτό, σαν γαστρικό υγρό

σαν ρέψιμο απ’ της ψυχής τα αβαθή

ακούγεται η φωνή σου.

Γκάσπαρα Στάμπα!

"Σταγκά", το ταγκ σου

η γλώσσα σου σα φίδι ξεκινά απ ‘ τον βυθό

στ’ αγκάθι πάνω των εραστών ακουμπάει

εκεί όπου ζει μια πολιτεία φακίρηδων και ναρκαλιευτών

Κι εγώ σαν μπαλαρίνα τυφλή

χορεύω μέσα στο κουτί μου

Σπαράζω σε τοίχο βαθύ

που τον πληγώνει η λέξη

η κάθε από αυτή

όταν για κάθε κατεβασμένο βρακί

στέκει ένα μνήμα

σύ ΄σαι που μου φωνάζεις μείνε εκεί!

Ακίνητη,

δεμένη,

δική σου,

ζωντανή.

------

Γκάσπαρα

τ΄αγόρια με θέλουν μόνο για να με γαμούν και να με δέρνουν

Τι ευτυχία

Άλλες τις θέλουν για την τάξη και την ασφάλεια

Δυο λέξεις που ΚΑΤΑ τα άλλα σιχαίνονται

(Ποια αλλά;)

Γκάσπαρα το έμφυλό μου μέλλον

προβλέπει μοναξιά και γάτες

Όμως αυτό που δε ξέρουν μερικοί

είναι πως το παρακάτω μπαρ

έχει τυχαία τ όνομα

"Μοναξιά και γάτες"

Γκάσπαρα οι μανάδες μας

έκαναν μαζί φαντάσματα

Πήγαιναν στο ΚΑΨΙΜΙ

κι έπιναν μπύρες

Κι έλεγαν πως αν έκαναν παιδιά

Θα τα θυσίαζαν στη βία.